Τρομοκρατικές οργανώσεις επιδιώκουν έναρξη εμφυλίου πολέμου στο Ιράκ
με βομβιστικές επιθέσεις ο «Ισλαμικός Στρατός του Ιράκ» προσπαθεί να αναζωπυρώσει την θρησκευτική βία
Λίγο μετά την αποχώρηση των αμερικανικών δυνάμεων από το Ιράκ και ενώ οι ιρακινοί ανησυχούσαν ότι οι δυνάμεις ασφάλειας της χώρας δεν θα μπορούσαν να διαφυλάξουν την τάξη, σειρά βομβιστικών επιθέσεων είχε σαν αποτέλεσμα 70 άνθρωποι να χάσουν τη ζωή τους και να συγκλονιστεί ολόκληρη η χώρα. Πιθανοί δράστες: παρακλάδι της Αλ Κάιντα που επιδιώκει να σπρώξει την χώρα σε εμφύλιο πόλεμο. Αναλυτές υποστηρίζουν ότι η οργάνωση Ισλαμικό Κράτος του Ιράκ, η οποία ισχυρίζεται ότι οργάνωσε τις επιθέσεις, φαίνεται να έχει θέσει ως στόχο την διεύρυνση της θρησκευτικής βίας. «Οι ενέργειες αυτές ήταν απαραίτητες προκειμένου να προκαλέσουν ένα νέο γύρο θρησκευτικής βίας μεταξύ σιιτών και σουνιτών» ανέφερε ο Άνθονι Κόρντσμαν, ειδικός για θέματα τρομοκρατίας στη Μέση Ανατολή στο Κέντρο Στρατηγικών και Διεθνών Μελετών της Ουάσιγκτον. Οι εκρήξεις που σημειώθηκαν στις 22 Δεκεμβρίου στη Βαγδάτη δεν ήταν οι πρώτες σημαντικές επιθέσεις της οργάνωσης. Η συγκεκριμένη οργάνωση συνδέεται με σειρά βομβιστικών επιθέσεων σε ξενοδοχεία της Βαγδάτης τον Ιανουάριο του 2010, στις οποίες 36 άνθρωποι έχασαν τη ζωή τους. Η οργάνωση υποστηρίζει επίσης ότι πραγματοποίησε την τριπλή βομβιστική επίθεση κοντά σε ξένες πρεσβείες στη ιρακινή πρωτεύουσα τον Απρίλιο του 2010, με αποτέλεσμα 41 άνθρωποι να χάσουν τη ζωή τους. Ωστόσο αναλυτές δηλώνουν ότι η οργάνωση Ισλαμικό Κράτος του Ιράκ έχει ανασυσταθεί ανά περιόδους, ενώ έχει εμφανιστεί και με διαφορετικά ονόματα. Η οργάνωση ιδρύθηκε το 2003 από τον Αμπού Μουσάμπ αλ Ζαρκάουι, ο οποίος ήταν αντάρτης από την Ιορδανία και εγκέφαλος τρομοκρατικών ενεργειών, ο οποίος σκοτώθηκε σε αεροπορική επιδρομή των ΗΠΑ το 2006. Λίγο μετά την ίδρυση της οργάνωσης ο Ζαρκάουι διακήρυξε την συμμαχία του με τον Οσάμα Μπιν Λάντεν και την Αλ Κάιντα. Μέσα στα χρόνια που πέρασαν η οργάνωση, με έδρα το Ιράκ, έχει αλλάξει πολλά ονόματα μεταξύ των οποίων ήταν και το Συμβούλιο Μουτζαχεντίν Σούρα, Αλ Κάιντα της Μεσοποταμίας και Αλ Κάιντα του Ιράκ. Αναλυτές ανέφεραν ότι η οργάνωση ξεκίνησε να αυτοαποκαλείται Ισλαμικό Κράτος του Ιράκ το 2006 σε μια προσπάθεια να συστήσει εθνικό κίνημα και να εγκαθιδρύσει σκιώδη κυβέρνηση. Ο Άνταμ Ράισμαν, ανώτατος αναλυτής πληροφοριών ανέφερε ότι η ένοπλη οργάνωση προσπαθεί να παρουσιάσει τον εαυτό της ως ιρακινή δύναμη. Ωστόσο, πρόκειται για «αποκλειστικά σουνιτική» οργάνωση που στρατολογεί μέλη σε ολόκληρο τον αραβικό κόσμο. «Η οργάνωση αποτελείται από ξένους μαχητές διαφόρων χωρών, συμπεριλαμβανομένου και του Ιράκ. Από τις επικοινωνίες τους έχουμε διαπιστώσει ότι έχουν μαχητές στη Βόρεια Αφρική, την Σαουδική Αραβία, την Υεμένη, από ολόκληρο τον αραβικό κόσμο» ανέφερε ο κ. Ράισμαν που παρακολουθεί απόρρητες πληροφορίες για την οργάνωση SITE που εδρεύει στην Ουάσιγκτον. Αναλυτές φοβούνται ότι οι ιρακινές δυνάμεις ασφάλειας δεν είναι καλά εξοπλισμένες για την αποτροπή τέτοιων επιθέσεων.